Rasmus Prehn (S), 2010-04-16:
Indledningsvis vil jeg gerne på Socialdemokratiets vegne takke alle de deltagende ordførere for det engagement, der bliver lagt i det her vigtige spørgsmål.
Det er altså bekymrende, når vi kan se, at vores fælles folkestyre lider under den udvikling, at færre og færre har lyst til at deltage.
I de sidste 35 år har vi set et fald på 7 procentpoint, i forhold til hvor mange der vil deltage til valgene.
Der er i øvrigt også en tendens til det i forhold til folketingsvalgene, den er dog ikke helt så voldsom.
Men der er altså en tendens til, at færre og færre har lyst til at deltage aktivt i demokratiet, og derfor skal vi være ydmyge nok til at lade det her undersøge.
Vi kan selvfølgelig have nogle gisninger om, hvad det er, der spiller ind, og rigtig mange gode ting har været fremme i debatten her.
Andre har nævnt det her med, at man har nedlagt valgsteder, sådan at der er længere hen til stemmestedet.
Nogle giver udtryk for, at det måske bare er folks personlige valg, at man ikke har lyst til at deltage.
Der kan være mange forskellige ting, der spiller ind.
Jeg synes også, ministeren redegjorde for en række overvejelser.
Men alligevel synes jeg, det er lidt ærgerligt, at man så fra regeringens og Dansk Folkepartis side siger: Vi er med på, at det her er alvorligt, vi er med på, at det egentlig var noget, vi burde gøre noget ved, men en kommission er vi ikke med på, det er for forpligtende.
De siger videre: Næh, der er i forvejen rigtig udmærkede forskere, og der foregår noget forskning, og skulle vi ikke vente på det.
Ministeren kender til og med nogle af forskerne personligt, og det er jo dejligt.
Men der er det jo, vi fra socialdemokratisk side siger, at en kommission nu engang er mere forpligtende.
Regeringen har på en række andre områder nedsat kommissioner dels for at få kortlagt noget, dels for at få sat handling på efterfølgende, så man bliver forpligtet på nogle pejlemærker.
Der synes vi det er for tyndt kun at lave forskning.
Vi er selvfølgelig glade for, man sætter forskning i gang, vi synes, det er spændende, vi vil gerne følge med i det, vi vil gerne kigge på det, men vi synes ikke, det er tilstrækkeligt, når nu man kunne nedsætte en kommission, som efterfølgende kunne opstille nogle pejlemærker for, i hvilken retning vi skal arbejde.
Tallene viser, at der altså er noget, der tyder på, at det har spillet ind, at man nu har fået større enheder.
I nogle af de kommuner, der er blevet slået sammen, kan vi altså se, at der er sket et fald i valgdeltagelsen.
Derfor er der mange spændende ting at få kortlagt her, og der er noget, der tyder på, at vi kan gå til aktiv handling bagefter og imødekomme nogle af problemerne.
Viser det sig, at det rent faktisk er sådan, at valgdeltagelsen falder de steder, hvor man har nedlagt valgsteder, så kunne vi måske lave nogle flere valgsteder, hvis det var det, der skulle til.
Hvis det er sådan, at der er nogle, der føler, valghandlingen er besværlig på grund af stemmesedlen, fordi de har svært ved at læse den, kunne vi lytte til det forslag, der kommer fra Socialdemokraternes side, om at arbejde med billeder og partilogoer, f.eks. i forbindelse med digitale valg.
Der er mange ting, man kunne forestille sig en kommission kunne komme frem til som direkte forslag til at forbedre det.
Jeg skal da være den første til at indrømme, at selv om vi har haft en god debat her, er der altså ting, som vi ikke på forhånd pege på som noget specielt her og sige, at det lige præcis er her, skoen trykker.
Derfor skal vi være ydmyge nok til at nedsætte en kommission med de dygtigste forskere og eksperter involveret, så de kan pege på nogle af de ting, vi ikke selv kan få øje på.
Mange gange er det jo sådan, at man, når man arbejder ihærdigt med noget, ikke får øje på de mest oplagte ting, og derfor skal vi være ydmyge nok, nedsætte en kommission, få problemstillingen kortlagt og få gjort noget ved det her store problem.
Så jeg håber, alle partier går ud nu og engagerer vælgerne, så vi får en højere valgdeltagelse næste gang.